भोपाल । भाजपा की सोमवार जारी सूची में पूर्व प्रधानमंत्री अटल बिहारी वाजपेयी के भांजे अनूप मिश्रा को भितरवार विस क्षेत्र से टिकट मिला है। वे अभी मुरैना से सांसद है। उधर राष्ट्रीय अनुसूचित जनजाति आयोग की उपाध्यक्ष निर्मला भूरिया फिर टिकट पाने में सफल रही हैं। इस सूची में 5 विधायकों के टिकट काट दिए हैं। इस तरह अभी तक भाजपा 39 विधायकों के टिकट काट चुकी है। वहीं कांग्रेस ने देर रात 13 नामों की एक और सूची जारी की है। इस तीसरी सूची के मुताबिक भोपाल मध्य से आरिफ मसूद को टिकट दिया गया है। हालांकि आरिफ इसी सीट से एक बार चुनाव हार चुके हैं, जबकि छिंदवाड़ा से प्रदेश कांग्रेस अध्यक्ष कमलनाथ के विश्वस्त पूर्व मंत्री दीपक सक्सेना को उतारा गया है। कांग्रेस की पहली सूची में 155 तथा दूसरी सूची में 16 प्रत्याशी घोषित किए गए थे।